UNIONIN YLEISEN TUOMIOISTUIMEN TUOMIO (muutoksenhakujaosto)

2 päivänä heinäkuuta 2010

Asia T-485/08 P

Paul Lafili

vastaan

Euroopan komissio

Muutoksenhaku – Henkilöstö – Virkamiehet – Tutkittavaksi ottaminen – Ensimmäisessä oikeusasteessa hävinneen asianosaisen käsite – Ylennys – Palkkaluokan ja palkkatason määrittäminen – Kerroin, joka on suurempi kuin yksi – Muuntaminen ikälisäksi – Henkilöstösääntöjen liitteessä XIII oleva 7 artikla

Aihe: Valitus, jossa vaaditaan Euroopan unionin virkamiestuomioistuimen (toinen jaosto) asiassa F-22/07, Lafili vastaan komissio, 4.9.2008 antaman tuomion (Kok. H., s. I-A-1-271 ja II-A-1-1437) kumoamista.

Ratkaisu: Valitus hylätään. Paul Lafili vastaa omista oikeudenkäyntikuluistaan, ja hänet velvoitetaan korvaamaan Euroopan komissiolle tässä oikeusasteessa aiheutuneet oikeudenkäyntikulut.

Tiivistelmä

1. Muutoksenhaku – Valitusperusteet – Perustelujen puutteellisuus – Virkamiestuomioistuimen implisiittiset perustelut

(EY 225 artikla; Euroopan unionin tuomioistuimen perussäännön 36 artikla ja liitteessä I olevan 7 artiklan 1 kohta)

2. Virkamiehet – Palkkaus – Asetuksen N:o 723/2004 voimaantulon jälkeen sovellettavat siirtymäsäännökset – Ensimmäinen ylennys, jonka virkamies, joka on otettu palvelukseen ennen 1.5.2004, on saanut 1.5.2004 jälkeen

(Henkilöstösääntöjen liitteessä XIII olevan 7 artiklan 5 ja 7 kohta; neuvoston asetus N:o 723/2004)

1. Virkamiestuomioistuimen Euroopan unionin tuomioistuimen perussäännön 36 artiklan ja kyseisen perussäännön liitteessä I olevan 7 artiklan 1 kohdan nojalla asetettu velvollisuus perustella tuomiot ei merkitse sitä, että kyseisen tuomioistuimen tulisi esittää selvitys, jossa seurattaisiin tyhjentävästi ja kohta kohdalta kaikkia riidan asianosaisten esittämiä päätelmiä. Perustelut voivat siten olla implisiittisiä, kunhan asianosaiset saavat niiden avulla selville syyt, joiden vuoksi kyseiset toimenpiteet on toteutettu, ja unionin yleisellä tuomioistuimella on käytettävissään riittävät tiedot, jotta se kykenee harjoittamaan valvontaansa.

(ks. 72 kohta)

Viittaukset:

Yhteisöjen tuomioistuin: asia C-397/03 P, Archer Daniels Midland ja Archer Daniels Midland Ingredients v. komissio, 18.5.2006 (Kok., s. I-4429, 60 kohta); asia C-3/06 P, Groupe Danone v. komissio, 8.2.2007 (Kok., s. I-1331, 46 kohta) ja asia C-431/07 P, Bouygues ja Bouygues Télécom v. komissio, 2.4.2009 (Kok., s. I-2665, 42 kohta)

2. Henkilöstösääntöjen liitteessä XIII olevassa 7 artiklassa säädetyissä kertoimissa on kyse siirtymätoimenpiteestä, jolla taataan aikaisempien henkilöstösääntöjen voimassa ollessa palvelukseen otetuille virkamiehille maksettavan kuukausittaisen peruspalkan taso kuitenkin sillä täsmennyksellä, että kyseisillä kertoimilla ei taata pelkästään sitä, että niiden virkamiesten, joihin kertoimia sovelletaan, kuukausittainen peruspalkka ei pienene virkamiehiin sovellettavien henkilöstösääntöjen ja muuta henkilöstöä koskevien palvelussuhteen ehtojen muuttamisesta annetun asetuksen N:o 723/2004 voimaantulon vuoksi, vaan niillä taataan myös se, että kyseisten virkamiesten peruspalkkaa ei koroteta lukuun ottamatta heidän ensimmäisen ylennyksensä yhteydessä saatavaa ja saman artiklan 5 kohdan mukaisesti laskettavaa peruspalkan korotusta ja mahdollista palkkatason noususta johtuvaa peruspalkan korotusta.

Kertoimella on merkitystä ainoastaan silloin, kun se on pienempi tai suurempi kuin yksi. Sen sijaan kerroin, joka on yksi, merkitsee sitä, että kyseisen virkamiehen kuukausittainen peruspalkka vastaa henkilöstösäännöissä säädettyä kuukausittaista peruspalkkaa hänen palkkaluokaltaan ja palkkatasoltaan.

Tämän artiklan 7 kohdan neljännessä virkkeessä säädetty yli yhden suuruisen kertoimen ylijäämän muuntaminen ikälisäksi mahdollistaa sen, että kyseinen virkamies voidaan integroida melko lyhyen ajanjakson jälkeen henkilöstösääntöjen palkka-asteikkoon loukkaamatta kyseisen virkamiehen saavuttamia oikeuksia ja oikeutettuja odotuksia.

Ei ole olemassa mitään syytä, jonka vuoksi olisi perusteltua rajoittaa tätä muuntamista siten, että se koskisi ainoastaan sellaisen virkamiehen palkkaa, jonka kerroin on saman kohdan kolmen ensimmäisen virkkeen soveltamisen jälkeen yli yksi, ja sulkea tämän muuntamisen ulkopuolelle sellaisen virkamiehen palkka, johon sovelletaan tällaista kerrointa siitä lähtien, kun hänet ensimmäisen kerran ylennetään asetuksen N:o 723/2004 voimaantulon jälkeen.

Sillä seikalla, että henkilöstösääntöjen liitteessä XIII olevan 7 artiklan 7 kohdan neljäs virke ei sisälly saman kohdan kolmesta ensimmäisestä virkkeestä, jotka koskevat yksinomaan tilannetta, jossa kerroin on alun perin alle yksi, erilliseen alakohtaan, ei ole sellaisenaan merkitystä. Pelkästään tekstin asettelun perusteella ei voida nimittäin tehdä johtopäätöksiä tekstin merkityksestä.

(ks. 87, 88, 99, 100 ja 105 kohta)